Խադաբա

Խադաբա (արաբերենից թարգմանաբար՝ սարահարթ), բնակելի շրջան Եգիպտոսի Շարմ էլ Շեյխ քաղաքում։ Գտնվում է քաղաքի հարավ-արևմտյան հատվածում՝ Կահիրե գնացող միջպետական ճանապարհին։ Ընկած է Նաամա բեյի և Շարմ էլ Մայայի միջև։ Գտնվում է բարձրունքի վրա։ Իր աշխարհագրական դիրքով ավելի բարձր է, քան Հին քաղաքը։ Ափամերձ հատվածը ժայռոտ է, իսկ լողափերը կորալային, որոնք ողողվում են Շարմ էլ Մայայի և Ռաս Ում Սիդի ծովախորշերի ջրերով։

Խադաբայի տեղում նախկինում եղել է հին զինվորական կայազոր, որը քաղաքում 1960-ական թվականներին տեղակայել էր Եգիպտոսի նախագահ Գամալ Աբդել Նասերը։ Ներկայումս այն բնակելի շրջան է, որտեղ տեղակայված են ինչպես հյուրանոցներ, այնպես էլ բնակելի տներ։ Խադաբայի ափի երկայնքով, դեպի Ռաս Ում Սիդ ծովախորշը, նոր, ժամանակակից քաղաքային ենթակառուցվածքներ են. հյուրանոցներ, խանութներ, ռեստորաններ, զվարճանքի տարբեր օբյեկտներ։ Գլխավոր տեսարժան վայրերի թվում են փարոսի աշտարակը, «1001 գիշեր» զվարճանքի համալիրը, դելֆինարիումը, ակվապարկը, Իլ Մերկատո առևտրային շրջանը, որտեղ գտնվում է նաև «Virgin Group» խանութը, ինչպես նաև 2004 թվականի հունվարի 3-ին Աքաբայի ծովածոցում տեղի ունեցած ավիավթարի զոհերին նվիրված հուշարձանը։

Բնակելի տները երկու, երբեմն նաև, երեք հարկանի շենքեր են, որոնք հիմնականում կառուցվել են մի քանի տասնամյակ առաջ։ Դրանք միանման են, բաժանված մի քանի բնակարանների։ Շրջանում կա գործող մզկիթ։

Խադաբայի ափերը ժայռոտ են։ Ծովին հասնելու համար երբեմն անհրաժեշտ է օգտվել աստիճաններից։ Խադաբայում լողափերը մեծամասամբ կորալային են։ Ափամերձ հատվածը ծանծաղ է, իսկ ափից մոտ հարյուր մետր հեռավորությունից սկսվում է խորությունը։ Շրջանում դայվերները հետևում են ստորջրյա աշխարհի կյանքին։

Հյուրանոցներ 
Խադաբայում կա մոտ 50 հյուրանոց, որոնց մեծ մասը 3 և 4 աստղանի են (եգիպտական չափանիշներով, ոչ միջազգային)։ Սակայն առաջին գծում (ծովի ափին) գտնվող հյուրանոցների մեծ մասը ժամանակակից են և առաջնակարգ։

Ծանոթագրություններ 

Շարմ Էլ Շեյխ